Potgooi – Episode 12: Terugvertel: 'n kragtige pyl in jou tuisskoolkoker - oolfant.com: tuisskool in Afrikaans
Home » Artikels » Potgooi » Potgooi – Episode 12: Terugvertel: 'n kragtige pyl in jou tuisskoolkoker
Potgooi – Episode 12: Terugvertel: 'n kragtige pyl in jou tuisskoolkoker
'n Wonderlike manier om jou kinders te leer om hul gedagtes te orden
Jy wil graag vir jou kind 'n voorsprong in die lewe gee en hom of haar laat uitstyg in 'n mededingende wêreld. Hoe doen jy dit?
Een van die sleutels waarmee Charlotte Mason reken kinders toekomsdeure vir hulself oopsluit is deur terug te vertel van wat hulle so pas gelees of geleer het. As kinders terugvertel druk hulle in hulle eie woorde uit wat hulle ingeneem en verstaan het.
Terugvertel laat jou kinders beter onthou en beter begryp. Boonop leer hulle so om hulle gedagtes te orden. Terugvertel is 'n kragtige pyl in jou tuisskoolkoker.
Of dalk het jy klaar gehoor terugvertelling werk glo so goed, maar toe jy dit probeer het, was dit 'n fiasko. Ja, jou kind het probeer om die stuk wat jy vir hom voorgelees het, woord vir woord terug te vertel, maar kon dit nie regkry nie. Toe raak hy gespanne en nou is hy steeks om enigsins terug te vertel. Jy het toe maar die hele terugvertellery gelos.
Die Switserse dokter en opvoedkundige, Jean Piaget het 'n teorie gehad, wat later oor en oor reg bewys is. Dis dat kinders net dit kan leer wat hulle vir hulleself uitmaak en uitwerk.
Dis wat gebeur met terugvertel en dis hoekom dit so 'n kragtige opvoedkundige instrument is. Uit al die feite en waarnemings wat die kind gehoor en gesien het, maak hy 'n sisteem van kennis op. Hy maak sin uit dit wat hy ervaar het deur dit in sy eie woorde te stel.